NaiveNeuron/SloPal huggingface dataset:
Sopko, Miroslav, poslanec NR SR (2017-12-12):
Ďakujem za slovo. Vážená pani predsedajúca, vážené panie poslankyne, vážení páni poslanci, vážení prítomní, v súlade s § 73 zákona o rokovacom poriadku som bol určený Výborom Národnej rady pre vzdelávanie, vedu, mládež a šport za spravodajcu k návrhu uvedeného zákona. Predkladám informáciu k predloženému návrhu zákona. Návrh spĺňa náležitosti podľa rokovacieho poriadku a legislatívnych pravidiel tvorby zákonov. Súčasťou predloženého návrhu je aj stanovisko Ministerstva financií Slovenskej republiky. Zo znenia uvedeného návrhu zákona je zrejmý účel navrhovanej úpravy. Vychádzajúc z oprávnení, ktoré pre mňa ako spravodajcu vyplývajú z § 73 zákona o rokovacom poriadku, odporúčam, aby sa Národná rada po všeobecnej rozprave uzniesla na tom, že návrh zákona prerokuje v druhom čítaní. V súlade s rozhodnutím predsedu Národnej rady navrhujem, aby návrh zákona prerokovali: Ústavnoprávny výbor Národnej rady Slovenskej republiky, Výbor Národnej rady Slovenskej republiky pre financie a rozpočet a Výbor Národnej rady Slovenskej republiky pre vzdelávanie, vedu, mládež a šport. Za gestorský výbor navrhujem Výbor Národnej rady pre vzdelávanie, vedu, mládež a šport. Odporúčam, aby predmetný návrh zákona v druhom čítaní výbory prerokovali do 26. januára 2018 a gestorský výbor do 29. januára 2018. Prosím, pani predsedajúca, otvorte všeobecnú rozpravu.
Susko, Boris, minister spravodlivosti SR (2024-10-23):
Ďakujem pekne za slovo, vážený pán predsedajúci. Vážené pani poslankyne, vážení páni poslanci, na rokovanie pléna Národnej rady Slovenskej republiky predkladám vládny návrh zákona o niektorých opatreniach súvisiacich s riadením kótovanej spoločnosti. Hlavným cieľom pri príprave návrhu zákona bola transpozícia smernice Európskeho parlamentu a Rady č. 2381/2022 o zlepšení rodovej vyváženosti medzi riadiacimi pracovníkmi kótovaných spoločností a súvisiacich opatreniach, pričom smernica má stanovenú transpozičnú lehotu do 28. decembra 2024. Zámerom smernice je najmä zlepšiť zastúpenie menej zastúpeného pohlavia, v tomto prípade žien, vo vrcholových orgánoch kótovaných spoločností na regulovanom trhu v rámci Európskej únie. Smernica ustanovuje opatrenia pre kótované spoločnosti z dôvodu, že tieto spoločnosti sú osobitne hospodársky významné a ovplyvňujúce trh ako celok. Kótované spoločnosti by mali pri menej zastúpe... pre menej zastúpené pohlavie, v praxi sú to v súčasnosti najmä ženy, dosiahnuť vyváženejšie zastúpenie medzi členmi predstavenstiev a dozorných rád v podmienkach Slovenskej republiky. Verejný charakter kótovaných spoločností predstavuje relevantný dôvod k tomu, aby tieto spoločnosti boli vo verejnom záujme regulované v komparácii so súkromnými spoločnosťami vo väčšom rozsahu. Navrhovaná úprava sa preto nevzťahuje na mikropodniky, malé a stredné podniky. V návrhu zákona sa upravujú v nadväznosti na požiadavky smernice prostriedky k dosiahnutiu týchto cieľov, ako napríklad opatrenia pre transparentný výber kandidátov na obsadenie pozícií vo vrcholových orgánoch kótovaných spoločností s pozitívnym uprednostnením kandidáta menej zastúpeného pohlavia za podmienok ustanovených v rámci návrhu zákona tak, aby bola zabezpečená faktická rovnosť pohlaví vo výberovom procese. Ďalej sa upravuje povinné podávanie správ, ukladanie sankcií za nesplnenie informačnej povinnosti vyplývajúcej zo smernice a ďalšie. Explicitná a komplexná právna úprava konkrétnych požiadaviek, ktoré vyplývajú zo smernice, v platnom vnútroštátnom právnom poriadku absentuje. Slovenská republika v súčasnosti teda nemá vo vnútroštátnom právnom poriadku právnu úpravu, ktorá by stanovila záväzné normatívne pravidlá pre dosiahnutie vyváženého zastúpenia žien a mužov v kótovaných spoločnostiach, resp. v obchodných spoločnostiach vo všeobecnosti. Nakoľko sa opatrenie stanovené smernicou, opatrenia nedajú dosiahnuť nelegislatívnymi aktami, došlo k potrebe vypracovania návrhu osobitného právneho predpisu, ktorý vám teraz predkladám. Je to čistá transpozícia. Chcem vás požiadať o podporu tohto návrhu. Ďakujem pekne.
Danko, Andrej, podpredseda NR SR (2024-09-25):
Otváram všeobecnú rozpravu. Do rozpravy som nedostal žiadnu písomnú prihlášku. Pýtam sa, či sa chce prihlásiť do rozpravy niekto ústne. Nie. Konštatujem, že sa nikto neprihlásil. Uzatváram možnosť prihlásenia a vyhlasujem všeobecnú rozpravu za skončenú. Chce k rozprave zaujať stanovisko navrhovateľ? Nie. Pani spravodajkyňa? Nie. Prerušujem rokovanie o tomto bode programu. Pristúpime k prvému čítaniu návrhu poslancov Prostredníka... Pýtam sa, máte tu zástupcu za pani Kleinert? (Reakcia z pléna.) A môžte pomôcť, keď chcete. (Reakcie z pléna.) No verím, že to prinesie, nie? Tak do 9.40 h krátka prestávka. Pán Prostredník, ale môžte, aby sme nestrácali čas, teda pristúpime k prvému čítaniu návrhu poslancov Ondreja Prostredníka, Plavákovej, Zory Jaurovej na vydanie zákona, ktorým sa mení a dopĺňa zákon č. 308/1991 o slobode náboženskej viery. Ak je všeobecný súhlas, samozrejme, keďže som vyhlásil prestávku, už nám nesú papiere a pán Michelko zastúpi poslankyňu Kleinert. Takže budeme rokovať o zákone č. 308/1991 o slobode náboženskej viery v postavení cirkví a náboženských spoločností v znení neskorších predpisov. Návrh zákona je uverejnený ako tlač 393, návrh na jeho pridelenie na prerokovanie výborom je v rozhodnutí č. 421. Dávam slovo poslancovi Prostredníkovi, aby návrh zákona uviedol, a pripraví sa poslankyňa Veslárová, Holečková, Veslárová, Turčanová, Veslárová, Holečková, Jurík, Prostredník. (Rokovanie v prvom čítaní o návrhu poslancov Národnej rady Slovenskej republiky Ondreja Prostredníka, Lucie Plavákovej a Zory Jaurovej na vydanie zákona, ktorým sa mení a dopĺňa zákon č. 308/1991 Zb. o slobode náboženskej viery a postavení cirkví a náboženských spoločností v znení neskorších predpisov , tlač 393.)
Danko, Andrej, predseda NR SR (2016-05-18):
Ďakujem, pán poslanec. Dávam slovo spravodajcovi, ktorého určil navrhnutý gestorský ústavnoprávny výbor, poslancovi Ondrejovi Dostálovi.
Obrimčáková, Bibiána, poslankyňa NR SR (2012-07-25):
Ďakujem pekne za slovo. Pani poslankyňa, ja si myslím, že čo sa týka financovania, tu štát nepochybil. Veď predsa 100-percentný normatív dostávajú všetky školy, a preto si nemyslím, že vytvárame deti prvej a druhej kategórie. Cirkevné školy vo väčšine prípadov nevyberajú poplatky, súkromné školy áno. Pri monitoringu, teda meraní vedomostí už funguje externý dozor, takže by som ich nespochybňovala. A myslím si, že čo sa týka konkurencie, každej škole záleží na tom, aby tento externý dozor fungoval. Ak teda nefunguje, tak je potom nejaký iný problém. Nemyslím si, že tieto zmeny prinesú chaos. Naopak, zmeny, ktoré prináša táto novela zákona, sú z môjho pohľadu jednoznačne v prospech rozvoja stredných odborných škôl a vytvárajú také legislatívne podmienky, ktoré budú tieto školy v nasledujúcom období podporovať a kvalitatívne rozvíjať. Ďakujem.
Laššáková, Jana, podpredsedníčka NR SR (2013-09-05):
Vážená pani poslankyňa, žiadate, aby Národná rada hlasovala o vašej nespokojnosti s odpoveďou?
Čepček, Martin, poslanec NR SR (2022-06-23):
Ďakujem veľmi pekne. Takže využijem možnosť, že tu mám ministra financií, tak sa budem pýtať. Teda o koľko sa bude zvyšovať a v akom asi časovom horizonte lekárom a sestrám. A vieme, že štrajkovali aj učitelia, tak možno aj koľko učiteľom a kedy. Ďakujem.
Hrnčiar, Andrej, podpredseda NR SR (2018-06-12):
Otváram rozpravu. Do rozpravy som dostal jednu písomnú prihlášku, od pána poslanca Milana Mazureka, ktorému týmto odovzdávam slovo.
Habánik, Jozef, poslanec NR SR (2023-03-17):
Ďakujem pekne za slovo, vážený pán predsedajúci. Pán poslanec, ty si vychádzal pravdepodobne z rámcového učebného plánu, ktorý je navrhovaný v rámci kurikulárnej reformy a potom naozaj tie hodiny sedia tak, ako boli uvádzané v tvojom príspevku. Ja vychádzam z toho, že budeme musieť v utorok vládny návrh zákona o výchove a vzdelávaní, školský zákon, odmietnuť alebo príde sem minister a povie, že ho sťahuje z rokovania Národnej rady Slovenskej republiky, pretože máme tu dva, dve novely školského zákona a tieto dve novely nejakým spôsobom nehrajú a nevytvárajú kompatibilný celok vo vzťahu k kurikulárnym a obsahovým zmenám, ktoré sa majú zaviesť od septembra tohto roku. Takže vychádzam z toho, že buď pán minister príde v utorok a povie, sťahujem vládny zákon, alebo teda ho táto snemovňa bude musieť odmietnuť. Ďakujem.
Laurenčík, Milan, podpredseda NR SR (2020-07-15):
Prosím, prezentujme sa a hlasujme. (Hlasovanie.) Prítomných 130, za 36, proti 48, zdržalo sa 28, nehlasovalo 18. Konštatujem, že Národná rada sa uzniesla, že nebude pokračovať v rokovaní o návrhu zákona. (Potlesk.) Pokračujeme (doznievanie potlesku), pokračujeme hlasovaním v druhom čítaní o vládnom návrhu zákona o niektorých opatreniach v pôsobnosti ministerstva životného prostredia v súvislosti s ochorením COVID-19, ktorý prerokúvame v skrátenom legislatívnom konaní. Je to tlač 177. Dávam slovo spoločnej spravodajkyni z výboru pre pôdohospodárstvo a životné prostredie pani poslankyni Anne Zemanovej, aby hlasovanie uvádzala. (Hlasovanie o vládnom návrhu zákona o niektorých opatreniach v pôsobnosti Ministerstva životného prostredia Slovenskej republiky v súvislosti s ochorením COVID-19 , tlač 177.)
Ľ. Jahnátek, minister hospodárstva SR: (2007-02-06):
Predložený návrh sleduje tri základné ciele, a to: oddeliť regulačný úrad od regulačnej rady, umožniť komplexnú reguláciu cien energií a umožniť spoločenskú kontrolu celého procesu. V zmysle príslušných smerníc Európskeho spoločenstva musí byť regulačný úrad nezávislý od záujmov elektrotechnického, resp. plynárenského priemyslu. V tejto súvislosti sú navrhnuté také úpravy zákona, ktoré umožnia regulačnému úradu vstupovať hlbšie do nákladovej štruktúry jednotlivých regulovaných subjektov, čím mu bude umožnené komplexne posudzovať cenu energií a kontrolovať všetky jej zložky, čo posilní jeho postavenie a právomoci. Návrhom sa ďalej upravuje postup a proces vypracovávania a schvaľovania regulačnej politiky. Podľa novej úpravy bude odsúhlasovanie regulačnej politiky vypracované regulačnou radou v kompetencii Ministerstva hospodárstva Slovenskej republiky. Do tohto procesu bude z pohľadu posudzovania návrhu regulačnej politiky so zámermi vodohospodárskej politiky zainteresované i Ministerstvo životného prostredia Slovenskej republiky. Návrh upravuje tiež spolupôsobenie Úradu pre reguláciu sieťových odvetví, ministerstva hospodárstva a Ministerstva životného prostredia Slovenskej republiky v oblasti cenovej regulácie sieťových odvetví, a to tak, že obe ministerstvá sa majú právo vyjadriť k návrhu predloženému zo strany Úradu pre reguláciu sieťových odvetví, čím sa rozhodovacia činnosť ÚRSO dostane pod spoločenskú kontrolu. Predložený návrh zákona bol vypracovaný v súlade s Ústavou Slovenskej republiky a s medzinárodnými dohovormi, ktorými je Slovenská republika viazaná. Vážený pán predsedajúci, panie poslankyne, páni poslanci, dovoľujem si vás požiadať o schválenie predloženého návrhu. Ďakujem.
Kaščáková, Renáta, poslankyňa NR SR (2019-10-18):
Pán poslanec Maďarič, mňa veľmi prekvapuje, ako vy sa v poslednom čase vyhraňujete voči vašim, teda bývalým, dnes už politickým kolegom zo strany SMER – SD a ste teda veľmi tak odvážne, ako už aj kritický, tuto napríklad kritizujete, že prichádzajú s takýmto návrhom tesne pred voľbami. Mne to príde až, až neskutočné, lebo veď ste to boli vy, kto prišiel úplne tesne pred voľbami v roku 2010 s podpisom zmluvy na digitalizáciu s firmou Tender Media Group, nemôžem sa tu pre krátkosť času veľmi rozširovať, o čo presne išlo, ale veď tam išli ťažké milióny peňazí. A vy tu druhým dychom hovoríte, ako nemáme peniaze na, na obnovu pamiatkového fondu. Vy ste boli koľko rokov ministrom? Vy ste čo urobili pre to, aby sa ten stav zlepšil? Mňa to normálne ako, ako zaráža, ako vy prídete s takou kamennou tvárou tu kritizovať niečo, že štát nemá peniaze. Veď vy ste boli minister, vy ste minuli ťažké milióny na, na digitalizáciu. Dobre, boli to aj európske peniaze, boli to ale aj národné peniaze. Vy ste neurobili napríklad nič s nejakou reformou RTVS, ktorá, veď sa pozrime, za aké peniaze funguje, koľké peniaze tam idú zo zmluvy so štátom? A tak ďalej. Vy ste neurobili žiadnu reformu v kultúre. Vy ste neurobili žiadne kroky k tomu, aby sa táto situácia zlepšila, a vy tu dnes idete rozprávať o nejakom fungujúcom systéme, ktorý by bol potrebný. Veď ste ho mohli nastaviť, veď ste tam boli dlhé roky. Takže mne to príde veľmi pokrytecké, farizejské a nerozumiem tomu, že vy máte tú odvahu sa teraz postaviť a ísť kritizovať vašich vlastných kolegov zo strany SMER – SD.
J. Horváth, poslanec: (2007-03-28):
Po druhé. Text tak, ako je navrhnutý, vyjadruje, v princípoch vyjadruje reálny vývoj, súčasný reálny vývoj v medzinárodných vzťahoch ohľadom západného Balkánu a Kosova a žiada sa mi dodať, že z tých vyjadrení pána Hrušovského vo výbore, zahraničnom výbore mám naozaj pocit, že KDH sa snaží poctivo pristupovať k tejto problematike na rozdiel od iných politických strán, a preto možno, možno je dobré komunikovať viac a vyčistiť si niektoré názory, nedorozumenia ohľadom textu tak, aby sme našli zhodu v tom texte a verím, že sa to môže ešte stať, že nič nie je uzavreté. Ďakujem.
Grausová, Natália, poslankyňa NR SR (2017-06-16):
Ďakujem pánu kolegovi Uhríkovi za veľmi dobre prednesený príspevok do rozpravy. Ja by som naozaj okrem týchto veľmi závažných vecí, ktoré tu boli spomenuté, ešte chcela upozorniť na katastrofálny stav ovládania, resp. neovládania slovenského jazyka, ktorý je vo všetkých médiách, ale aj v RTVS. Je to neznalosť slovenčiny jednak u moderátorov, hlásateľov, ako aj ich hostí. Je to hanba a poukazuje to na nevzdelanosť týchto osôb. Ďakujem. Alebo je to pohŕdanie slovenským jazykom.
Mierna, Anna, poslankyňa NR SR (2021-11-30):
Pán predsedajúci, dajte hlasovať o návrhu zákona ako celku s prijatými pozmeňujúcimi a doplňujúcimi návrhmi s odporúčaním gestorského výboru schváliť.
B. Bugár, podpredseda NR SR: (2005-06-22):
Z. Martináková, poslankyňa: Ďakujem pekne za slovo. Vážený pán predsedajúci, panie poslankyne, páni poslanci, v súlade s § 73 zákona Národnej rady Slovenskej republiky o rokovacom poriadku podávam v prvom čítaní spravodajskú správu o predmetnom návrhu zákona. Konštatujem, že uvedený návrh zákona spĺňa z formálnoprávnej stránky všetky náležitosti uvedené v § 67 a v § 68 zákona, ako i náležitosti určené v legislatívnych pravidlách. Z toho vyplýva, že návrh zákona obsahuje paragrafové znenie aj dôvodovú správu. Novela zákona má za cieľ odstrániť niektoré aplikačné problémy, ktoré vznikajú pri aplikácii zákona o sociálnom poistení. Ministerstvo financií vo svojom stanovisku nesúhlasí s navrhovaným pokrytím finančných prostriedkov novely zákona z rozpočtu Sociálnej poisťovne a z rozpočtu ministerstva práce, sociálnych vecí a rodiny. Dámy a páni, s ohľadom na oprávnenia, ktoré pre mňa ako spravodajkyňu vyplývajú z § 73 zákona Národnej rady Slovenskej republiky č. 350/1996 Z. z. o rokovacom poriadku, odporúčam, aby sa Národná rada Slovenskej republiky uzniesla na tom, že po rozprave odporučí uvedený návrh zákona prerokovať v druhom čítaní. Súčasne odporúčam v zmysle § 74 ods. 1 zákona č. 350/1996 Z. z. o rokovacom poriadku prideliť návrh zákona pod tlačou 1201 na prerokovanie ústavnoprávnemu výboru, Výboru Národnej rady pre financie, rozpočet a menu a Výboru Národnej rady pre sociálne veci a bývanie. Pán predsedajúci, prosím, otvorte rozpravu k tomuto návrhu zákona.
Blanár, Juraj, podpredseda NR SR (2021-11-02):
Takže, pani poslankyne, páni poslanci, hlasovanie o tomto bode o jedenástej. Prerušujem rokovanie o tomto bode. A budeme pokračovať ďalším bodom programu, ktorým je číslo 85 programu, druhé čítanie o vládnom návrhu zákona, ktorým sa mení zákon Národnej rady Slovenskej republiky č. 18/1996 Z. z. o cenách v znení neskorších predpisov , parlamentná tlač 626, spoločná správa 626a. Udeľujem slovo opäť ministrovi financií, aby tento návrh zákona uviedol. Nech sa páči.
J. Ivančo, poslanec: (2006-12-07):
Podľa mňa však rozpočet školstva je zlý v inom a to je v tom, že ide všetko do spotreby. Keď si zoberiete tabuľku na strane 31 navrhovaného rozpočtu, tak zistíme, že v položkách učebnice je pokles o 40 mil., v položke Infovek je to pokles o polovicu, z 362 mil., čo bolo v roku 2006, na 182 mil. v roku 2007. Keď si zoberiete položku učebné a kompenzačné položky, je tam nula. Keď si zoberiete položku súťaže žiakov, je to pokles o 20 mil. Keď si zoberiete položku rozvojové projekty, je to pokles o 780 mil. Ešte raz, vážená vláda, toto je rozvojový rozpočet ministerstva školstva? Toto je rozpočet, ktorý má len udržať spotrebu a uchlácholiť učiteľov. Nič iné. Bude to rozpočet, ktorý prinesie len problémy slovenským školám. Ďakujem pekne. (Potlesk.)
Danko, Andrej, predseda NR SR (2019-09-17):
Prosím, prezentujme sa a hlasujeme. (Hlasovanie.) Prítomných 138, za 93, proti 8, zdržalo sa 37. Konštatujem, že sme návrh schválili.
Hrušovský, Pavol, podpredseda NR SR (2010-10-13):
Pani poslankyňa Tkáčová.
Kollár, Boris, predseda NR SR (2021-07-01):
Ďakujem pekne. S faktickou poznámkou teraz vystúpi pán poslanec Taraba, nech sa páči, máte slovo. (Pokračovanie rokovania o vládnom návrhu zákona, ktorým sa dopĺňa zákon č. 67/2020 Z. z. o niektorých mimoriadnych opatreniach vo finančnej oblasti v súvislosti so šírením nebezpečnej nákazlivej ľudskej choroby COVID-
-19 v znení neskorších predpisov , tlač 600.)
Pročko, Jozef, poslanec NR SR (2023-03-16):
Ďakujem veľmi pekne. Pán bývalý minister školstva, no ja budem, pôjdem do rozpravy určite. Ja som učil telesnú výchovu dva roky. To, čo si tu porozprával, bolo jedno neskutočné vystúpenie bývalého ministra školstva, ktorý rozprával, ako sa to nedá, ako to nemôžeme, lebo máme všetko podložené faktami. Budem v rozprave, ale toto musím povedať. Keď si povedal o tom, že ako žiaci nebudú chcieť športovať a ako žiaci budú na základe toho, že im toto spravíme, nebudú chcieť mať vzťah ku športu, tak toto, keď si povedal, milý pán Gröhling, tak ti poviem, Braňo, mi je ľúto, že ty si bol minister školstva, keď si povedal, ako ty vieš, že žiaci budú odmietať športovať a budú mať nechuť k telesnej výchove, lebo my zaradíme tretiu telesnú výchovu. Braňo, máš veľký potlesk a spýtam sa ťa, koľko si ty odučil hodín? Kde si ty učil, Braňo? Ďakujem.
Kollár, Boris, predseda NR SR (2022-10-19):
Teraz pristúpime k rokovaniu k návrhu poslancov na prijatie uznesenia Národnej rady Slovenskej republiky týkajúcej sa ochrany slobody vierovyznania alebo presvedčenia. Návrh má tlač 1164. Dávam slovo poslankyni Anne Záborskej, aby návrh uviedla. (Krátka pauza.) Kolegovia, nakoľko by sme sa teraz nepohli... (Reakcia z pléna.) Prosím? (Reakcia z pléna.) Môžeš? Výborne. Poprosím pani poslankyňu Záborskú, aby návrh uviedla. (Rokovanie o návrhu skupiny poslancov Národnej rady Slovenskej republiky na prijatie uznesenia Národnej rady Slovenskej republiky týkajúceho sa ochrany slobody vierovyznania alebo presvedčenia, tlač 1164.)
Kazda, Radovan, poslanec NR SR (2021-05-12):
Pán poslanec, mňa veľmi zaujal ten váš koncept potravinovej sebestačnosti. Samozrejme, treba rozlišovať to, či sú naši podnikatelia znevýhodnení oproti iným podnikateľom v iných krajinách, napríklad nejakými daňovými sadzbami. Ale ten koncept potravinovej sebestačnosti je naozaj úplne zázračný. Ja by som chcel vedieť teda, že či to máte nejak špecifikované na niektoré konkrétne potraviny, respektíve konkrétne poľnohospodárske produkty, ktoré by sme mali mať, v ktorých by sme mali byť potravinovo sebestační, že či tam ide obilie, alebo... Myslím, že ste spomenuli droždie napríklad. Ale mala by tam byť napríklad aj ryža alebo, ja neviem, citrusové ovocie by sme mali začať pestovať vo vlastnej produkcii? Lebo, ako vravíte, že zavrú sa hranice, tak asi by sme pravdepodobne mali začať pestovať aj toto. Neviem, ako si to predstavujete, že, čo ja viem, že uhlie alebo ropu, alebo zemný plyn, či by sme mali tiež v rámci nejakej potravinovej bezpečnosti, sebestačnosti, keďže potrebujeme energiu na pečenie chleba, tak či by sme aj mali mať vlastné zásoby ropy. A, mimochodom, keď už hovoríte o tých nejakých zavretých hraniciach, no, svet takto nefunguje. Dokonca aj krajiny, ktoré sú v hlbokej studenej vojne, sú schopné medzi sebou obchodovať, a dokonca aj s potravinami a dokonca aj s poľnohospodárskymi produktami. Napríklad Sovietsky zväz v čase najväčšej, najhlbšej studenej vojny kupoval zo Spojených štátov amerických milióny ton obilia. Zjavne Sovietsky zväz nebol potravinovo sebestačný, ale vedel si pomôcť tým, že si odkúpil obilie od svojho úhlavného nepriateľa.
Šuca, Peter, poslanec NR SR (2017-12-05):
Ďakujem pekne za slovo. No, vážený pán kolega Galko, používali ste tu nejaké citáty, tak ja som si tiež spomenul na jeden, na takú ľudovú múdrosť. Hovorí sa, že „slepému neukážeš, hluchému nepovieš a hlúpemu nevysvetlíš“. Chcem veriť, že zle vidíte a ešte horšie počujete, čo som mohol vypočuť vo vašej zlej intonácii vo vašom diskusnom príspevku. Kritizujete, urážate, ukazujete prstom, len na seba ste akosi pozabudli. Chýba vám úcta, rešpekt a pokora, pán Galko. Toto vám všetko chýba. Toto by taký človek, ktorý je v politike tak dlho ako vy, bývalý minister obrany, mal mať. Čo to ste tu rozprávali, že obrovskou krízou či obrovskou čiernou dierou demokracie bol alebo je minister vnútra Kaliňák na svojej pozícii? Pre Kristove rany! Za doby vášho ministrovania, keď ste boli minister obrany, bolo Vojenské spravodajstvo v dobe kamennej! Spravodajstvo sa dostalo do politického suterénu, do suterénu, kde s vami nikto nekomunikoval, neboli ste rešpektovanou organizáciou práve pre vás. Za vás, pán minister Galko! Chválapánubohu, pán exminister Galko. Ľudia, ktorí nechceli plniť vaše zverské príkazy, vaše, vaše chúťky, politické ambície, končili z podplukovníckych hodností vo funkcii na východe Slovenska na poručíckych hodnostiach. Pán Galko, čo to tu vystrájate?! Čo to tu rozprávate?! Pán Galko, vy ste sa sám v predchádzajúcich faktických poznámkach natreli. Začali ste tu spomínať tie pneumatiky, čo ste ich kupovali 250 kusov za 174-tisíc eur, keď ste boli minister obrany, nikdy nikde použité neboli – a vy ste tu dopredu či pred pár faktickými poznámkami povedali, že ich používajú hasičské vozidlá? A to kedy hasičský záchranný zbor patril pod jurisdikciu ministra obrany? Kedy? Vždy patril pod ministerstvo vnútra. Pán Galko, vy pre mňa vôbec nepredstavujete svätý grál morálky, spravodlivosti a čestnosti. Pán Galko, čo teda ten predaj útočných pušiek SA58, ktorý ste predali v priemere za 9 euro? A jeden samopal sa predával za 3 000 euro. Pán Galko, mali ste mlčať, vôbec ste nemali vystupovať!
Jarjabek, Dušan, poslanec NR SR (2012-10-26):
Ja len veľmi krátko. Ja sa netajím tým a hovorím to úplne korektne, tento zákon je pripravený v spolupráci ministerstva kultúry s nami, alebo nás v spolupráci s ministerstvom kultúry. Je vlastne, keď ministerstvo kultúry chcelo túto situáciu riešiť aj na základe toho okrúhleho stola, ktorý tomuto predchádzal, sme sa dohodli, aby to bolo čím najskôr v praxi. Proste ide to formou poslaneckou. Preto to konzultujem s ministerstvom kultúry, preto v rámci legislatívnej čistoty alebo právnej čistoty, preto, lebo potrebujeme si tieto návrhy samozrejme overiť. Je to návrh opäť právneho odboru ministerstva kultúry. Ale vy máte pravdu, pán poslanec, tá problematika je ďaleko širšia, a ako širšia sa bude riešiť, a o tom som presvedčený, v tom novom zákone, ktorý by mal byť v absolútne dohľadom čase, v ktorom by malo ministerstvo kultúry predkladať. Tá debata tuná bude, to som presvedčený, že odborne nesmierne hutná, a všetky tie, lebo toto nie sú len tie záležitosti, ktoré predkladáte a s ktorými samozrejme ja súhlasím, ale to sú ďaleko širšie záležitosti, ktoré v tom autorskom zákone sú. Proste, ten „autorak“ je zlý, však povedzme si to otvorene. No len on je zlý, on je zlý, koľko rokov dozadu, hej? No a proste to treba prekopať celé, hej? Takže ako tá debata, ktorá tu bude, bude určite nie jednoduchá a bude to taký malý Zákonník práce z hľadiska autorského zákona. Ďakujem za pozornosť.
Borguľa, Martin, poslanec NR SR (2020-04-23):
Ďakujem za slovo. V podstate budem naväzovať na svojich dvoch predrečníkov, lebo je naozaj pravda, nepopierateľná pravda, že pani poslankyňa Krištúfková v minulom volebnom období bola neuveriteľne aktívny poslanec a pracovala v prospech rodín a, žiaľ, tie návrhy, ktoré predkladala, v mnohých prípadoch boli buď iba vykradnuté alebo nepodporené a ešte, čo ma viacej mrzí, že od istého publika v tejto sále sa na ňu dostávali mnohé hejty, odvolávania a podobné veľmi negalantné správanie. O to viac sa teraz teším, že pani poslankyni sa podarilo všetky jej priority dostať do programového vyhlásenia vlády. O to viac sa, a teraz nie za ňu, ale za rodiny teším, že toto programové vyhlásenie je také, aké je a je tam cítiť jej rukopis. A musím povedať, že osobne si tiež myslím, že pozícia pani poslankyne Krištúfkovej pri jej aktívnom prístupe by mala byť vyššie, ako je poslanectvo Národnej rady Slovenskej republiky. Ja jej za túto prácu ďakujem a dúfam, že naozaj sa nám všetky tieto ciele, ktoré ona do programového vyhlásenia vlády dostala, podarí naplniť. Ďakujem.
J. Paška, poslanec: (2008-09-23):
Spoločná správa nemá žiadne doplňujúce a pozmeňujúce návrhy, pretože žiadne pozmeňujúce, doplňujúce návrhy z rokovania vo výboroch nevznikli. To znamená, že budeme môcť rokovať o návrhu predloženom tak, ako boli pánmi poslancami predložené. To je snáď úvodom všetko, čo je potrebné v tejto chvíli povedať. Ďakujem za slovo.
Raši, Richard, poslanec NR SR (2020-07-24):
Ďakujem pekne, Peter. Tak ma napadlo, že keď sa bude raz písať história a bude sa spomínať meno predsedu vlády, tak určite pri, pri ňom bude vždy svietiť slovo plagiát a plagiátor, pri jeho diplomovej práci, a myslím si, že pri jeho mene bude navždy svietiť slovo fejk, lebo aj on je taký falzifikát a taká napodobenina normálneho premiéra, nie úplne dobre vydarená, taký čínsky fejk. Ďakujem pekne.
P. Paška, predseda NR SR: (2008-04-02):
(Hlasovanie.) 138 prítomných, 118 za, 17 proti, 3 sa zdržali. Tieto body sme zo spoločnej správy sme schválili.
Kaščáková, Renáta, poslankyňa NR SR (2018-03-23):
Ďakujem pekne. No, bezpochyby nič z toho nespočetného množstva korupčných káuz, ktoré tu boli aj dnes spomenuté a ktoré dlhodobo otriasajú našou spoločnosťou, nás nemôžu nechať chladnými, a preto rozumiem aj emotívne zafarbeným prejavom Igora Matoviča. Ale dovolím si nesúhlasiť s ním v jednom bode, resp. trošku ho skorigovať, a to v bode, v ktorom pochválil pána Maďariča, či už za jeho odchod z vlády, alebo aj jeho samotné pôsobenie v úlohe ministra kultúry. Nesmieme totiž zabúdať, že pán Maďarič po neúspešnej kampani pre HZDS v ´98. roku nastúpil ako hlavný ideológ vznikajúcej Ficovej strany SMER – SD a spoluzodpovedá za jej politiku, v ktorej bol jej aktívnym tvorcom. A na zaručene nerušeného toku verejných zdrojov tam, kam bolo treba, vznikla vtedy alebo v blízkom čase agentúra REDHOUSE, dnes UPTOWN PRODUCTION, na čele s istým aj v médiách dosť často spomínaným Igorom Kováčom. A pokiaľ by ste pátrali, kto je napríklad za Agentúrou Evka na ministerstve zahraničných vecí, za propagáciou slovenského predsedníctva v Európskej únii alebo sviatkov MDŽ v halách po celom Slovensku a ďalších projektov v hodnote stá miliónov eur tečúcich z Úradu vlády alebo kto je za tunelovaním Audiovizuálneho fondu cez zahraničné koprodukcie, tak vždy skončíte v UPTOWN PRODUCTION, čiže vo výsledku u pána Maďariča, Fica a aj Kaliňáka. Takže z tohoto pohľadu by som naozaj nerobila pri hodnotení bývalej, či de facto súčasnej len oprášenej vlády žiadne výnimky.
J. Brocka, poslanec: (2007-06-21):
Čo sa týka pripomienky pána poslanca Pašku, pán kolega, veď my poznáme polyfunkčné domy v Petržalke alebo z každého mesta, kde prvé dve, maximálne prvé dve podlažia neslúžili na bývanie, ale ďalších 8, 9 a viac podlaží boli byty. No tak, ak by to bolo na podporu takýchto bytov, tak nemám výhrady, ale vy zmenou týchto podmienok urobíte to, že dnes v administratívnej 6-poschodovej budove stačí, aby  tretina podlahovej plochy boli byty a inak to bude väčšinovým charakterom administratívna budova určená pre podnikanie a už môžu čerpať peniaze zo Štátneho fondu rozvoja bývania na byty. Ale hovorím vám, tam nie sú lacné byty práve preto, že to je v polyfunkčnom objekte, sú to najdrahšie byty, pán kolega. To znamená, je to čerpanie peňazí na drahé byty. A zmyslom toho návrhu je, veď sme to obmedzovali podmienkami, napríklad plochou, dokonca aj príjmovou situáciou žiadateľov.
O. Nachtmannová, poslankyňa: (2008-04-09):
Ďalej, kto bude posudzovať, kto bude ten arbiter, ktorý usúdi, že správa bola či nebola pravdivá? Ja už asi dva týždne sledujem diskusiu na internete, ale nielen novinárov, ale najmä občanov, čo si o tomto tlačovom zákone myslia. Myslím si, že by bolo aj pre vás veľmi užitočné si prečítať, aké sú názory ľudí. Ja iba časť prečítam z jednej diskusie: „Domnievam sa, že pokrik vydavateľov novín a samotných akože novinárov spočíva predovšetkým v tom, že zákon prinesie zodpovednosť autora za uverejnené informácie. Na túto zodpovednosť, česť niektorým novinárom a periodikám, neboli mnohí novinári zvyknutí. Streliť od pásu, neoveriť si základné informácie, neurobiť si analýzu a písať nepodložené informácie je ľahké a dokáže to i deviatak.“ Ďakujem.
Paška, Pavol, predseda NR SR (2014-05-13):
Pán poslanec, pán poslanec, ešte nie sme v schôdzi. Ešte sme neschválili program. Procedurálny návrh môžte dávať vo veci k programu. Poprosím vás, zachovajte si to v hlave a akonáhle schválime program, prihlásite sa a dáte procedurálny návrh.
Budaj, Ján, poslanec NR SR (2018-05-15):
Ďakujem pekne. Pani poslankyňa vhodným spôsobom zhrnula vlastne vývoj a udalosti, ktoré prežívame vo výbore pre európske záležitosti. Výbor, treba povedať, že hoci to táto diskusia nenasvedčuje, pracuje vo veľmi konsenzuálnej atmosfére, žiadne fašistické výkriky tam neznejú. Každú rozumnú iniciatívu vlády podporia poslanci naprieč politickým spektrom. Ale je tu problém, ktorý podčiarkla aj pani poslankyňa, a to je problém, že korupcia zhoršuje, resp. to, že vláda sa nevie vysporiadať s nastolením právneho štátu, výrazne zhoršuje naše doposiaľ nie zlé postavenie v Európskej únii. To by nás malo spájať a mali by sme apelovať na zlepšenie situácie, ale urýchlené. Vražda novinára Kuciaka iba odhalila vrchol ľadovca. Dnes celá Európa vie, že Slovensko má vážny problém, a dôsledkom budú chudobnejšie roky, pokiaľ ide o prílev europeňazí. Tieto straty môžeme celkom oprávnene pričítať našim vlastným chybám. Niežeby sa inde v Európe nešafárilo s eurofondami, ale Slovensko sa stalo viditeľným a výkričným príkladom toho, viď nedávna aférka s jazierkom, šafárenia priam byzantským a niekedy až komickým spôsobom. Poslanci, ktorí to myslia s Európou a s účasťou Slovenska v modernom svete vážne, by sa mali spojiť v boji proti korupcii.
Blanár, Juraj, podpredseda NR SR (2023-05-18):
Pán poslanec, máte možnosť položiť doplňujúcu otázku.
Hlina, Alojz, poslanec NR SR (2014-01-29):
Ďakujem veľmi pekne. Tak vidíte, ono je to ten horší prípad, že sa nedajú rozoznať tie semená. Čiže, keď by náhodou policajti zastavili na nejakom colnom alebo pri bežnej kontrole chlapcov s divnými, na divnom aute s divnými sklami, s divným výrazom a majú v kufri dva mechy semien a budú hovoriť, že sú pestovatelia, ja neviem, z Dunajskej Lužnej a semená môžu mať, tak toto môže byť ten výstup z celého, z celého zákona. A to ma mrzí o to viac. Takže ten metodický pokyn by mal byť už dávno napísaný, obzvlášť od účinnosti, aby ten signál nezašiel, lebo je to ešte horšie, je to ten horší prípad, že nedajú sa rozoznať. Čiže v praxi výstup do spoločnosti bude, už semená môžeš mať, lebo semená môžeš mať. Viete, ak, tak potom nechápem, keď semená siatej, veď ale v zákone, zákon je relatívne podľa mňa, to nie je oznam pani vo verejných záchodoch, alebo jak to mám, preboha, povedať, aby som povedal nejaký druhý extrém. Zákon by mal byť, to tiež nie je písmo sväté, ale je to niečo, čo by malo mať nejakú hodnotu. Čiže keď je v zákone konopa siata, tak je v zákone konopa siata, tak to tam niekto dal. Tak to aspoň, ja to v tom, ktoré som si ja vytlačil, je, ale ja tu nechcem hrať botanika. Vidím, že ty si pomaly lepší botanik ako ja, ktorý mal rok poľnohospodárskej, ale kolegovia, je to tak, jak som si myslel, je to zlé. To znamená, že tie semená sa podobajú, nedajú sa rozoznať. V praxi to znamená, že hocikto zrazu sa tu stane pestovateľom. A keď u neho nájde pri domovej prehliadke, jak teraz pri domovej prehliadke nájdu tie, ja neviem ani jak sa to volá, tie šúšolky, alebo čo to je, tak teraz keď nájdu u neho semeno, znamená, sa chcel tomu venovať. Načo má niekto konopu indickú doma? Načo? Ja ju nemám. Načo by som mal konopu indickú doma? Čiže, keď ju niekto má, to znamená, že má s tým nejaké zámysly. Teraz povie, čo chcete odo mňa, však to je už legálne. Nie je to legálne, aspoň to, prosím vás, ... (Prerušenie vystúpenia časomerom.)
Hraško, Igor, poslanec NR SR (2015-12-01):
Áno, to je potom ten, čo som mal prehodený na začiatku.
Figeľ, Ján, podpredseda NR SR (2015-10-06):
Takže ešte raz. Rozprava je skončená. Pani spravodajkyňa, chcete sa ešte k tomu vyjadriť? Nie. Ďakujem obidvom aj na druhý pokus. Prerušujem rokovanie o tomto bode programu. Nasleduje prvé čítanie o návrhu poslancov Národnej rady Slovenskej republiky Pavla Abrhana a Alojza Hlinu na vydanie zákona, ktorým sa mení a dopĺňa zákon č. 147/2001 Z. z. o reklame a o zmene a doplnení niektorých zákonov v znení neskorších predpisov . Tento návrh má označenie 1746 a rozhodnutie pre prerokovanie vo výboroch je pod č. 1759. Teraz dávam slovo pánovi kolegovi Pavlovi Abrhanovi, aby návrh uviedol.
Baláž, Radovan, poslanec NR SR (2019-06-19):
Iba v krátkosti chcel by som stanoviť termín hlasovania o tomto bode dnes na 17.00 hodinu.
P. Paška, predseda NR SR: (2009-04-23):
(Hlasovanie.) 140 prítomných, 94 za, 46 sa zdržalo. Sme v treťom čítaní . Otváram rozpravu. Pýtam sa, či chce niekto využiť možnosť a vystúpiť. Nie. Vyhlasujem rozpravu za skončenú.
Poliačik, Martin, poslanec NR SR (2014-11-08):
Počuli ste, čo povedal, váš kolega? Nemôžete byť naňho hrdý. (Reakcia z pléna.) Hovorím o pánovi Zsoltovi.
Laurenčík, Milan, podpredseda NR SR (2021-09-29):
Pán poslanec Štefan Kuffa s faktickou poznámkou.
Bašistová, Alena, poslankyňa NR SR (2018-02-01):
Poslednú vetu si dovolím povedať, že aj keď sa v minulosti spájal pojem sociálneho podniku s negatívnym nejakým názorom, tak ja pevne verím, že súčasný zákon, tak ako je predkladaný, splní jednak očakávania občanov, ale aj legislatívne vykryje čo najkomplexnejšie priestor o sociálnej ekonomike. Ďakujem veľmi pekne.
Jurinová, Erika, podpredsedníčka NR SR (2012-05-09):
Ďakujem pekne. Áno, pani Nicholsonová hovorila, že teda víta ústretový krok ministra sociálnych vecí, pokiaľ hovoríme o prijatí trojzložkového modelu. No, môžeme tak tajne dúfať, že to naozaj tak bude, ako nám to na výbore povedal. Pán Frešo, takisto, uvedomujem si, že naozaj, že pokiaľ vytvoríme vhodné podmienky pre živnostníkov, tak budeme mať veľkú časť problému s nezamestnanými vyriešenú. Bohužiaľ, uvidíme, ako to dopadne, ale vieme, alebo celá vláda sa dušuje, že bude k dôležitým témam otvárať sociálny dialóg. Bude prizývať všetkých partnerov a uvidíme naozaj, ako budú ochotní počúvať všetky, všetky náležitosti, ktoré im budú hovoriť, a ako budú vedieť zapracovať tieto ich požiadavky aj do legislatívy. Pani Košútová, ja som predkladala legitímne otázky, na ktoré budem čakať legitímne odpovede, ale ďakujem za váš názor. Pán Martvoň, ja vám odpoviem takisto protiotázkou. Nedáva mi to stále odpoveď na otázku, že kde sa presunú kompetencie úradu splnomocnenca vlády? Pán Mihál, súhlasím a ďakujem. Naozaj bude dôležité zdôrazňovať, že od začiatku hovoria o sociálnom dialógu. Takže budeme očakávať, ako ten sociálny dialóg bude prebiehať. Pani Tomanová, hovoríte, že ten môj prejav bol o ničom. No, ten prejav bol o vašom programovom vyhlásení vlády. Ďakujem.
Bugár, Béla, podpredseda NR SR (2017-12-12):
Na vystúpenie pána poslanca jediná faktická. Pán poslanec Kotleba, nech sa páči.
Bugár, Béla, podpredseda NR SR (2017-02-07):
Prezentujme sa a hlasujme prerokovať návrh zákona v treťom čítaní. (Hlasovanie.) Prítomných 141 poslancov, za 117, 24 sa zdržalo hlasovania. Konštatujem, že sme v treťom čítaní , preto otváram rozpravu v rámci tohto čítania. Pýtam sa, či sa hlási niekto do rozpravy. Nie. Vyhlasujem rozpravu za skončenú. Pán spravodajca, záverečné hlasovanie.
Mezenská, Helena, poslankyňa NR SR (2012-09-18):
Vážený pán predsedajúci, v rozprave vystúpila jedna poslankyňa, bola som to práve ja. A predložila som pozmeňujúci návrh. Môžeme pristúpiť k hlasovaniu o pozmeňujúcich a doplňujúcich návrhoch zo spoločnej správy. Pán predsedajúci, dajte, prosím, hlasovať o bodoch 1 až 9 spoločne s odporúčaním gestorského výboru schváliť ich.
Kuriak, Milan, poslanec NR SR (2022-10-20):
Ďakujem. Vážený pán predseda, v rozprave vystúpili dvaja poslanci, pričom bol podaný jeden pozmeňujúci návrh. Pán predseda, keďže pozmeňujúci návrh bol podaný v rámci dnešnej rozpravy, dajte, prosím, hlasovať najprv o skrátení lehoty podľa § 83 ods. 4 rokovacieho poriadku.
Grendel, Gábor, podpredseda NR SR (2022-06-28):
Vážené panie poslankyne, vážení páni poslanci, pokračujeme v popoludňajšom rokovaní ôsmeho dňa 66. schôdze Národnej rady Slovenskej republiky prvým čítaním o návrhu poslanca Tomáša Valáška na vydanie zákona, ktorým sa mení a dopĺňa zákon č. 461/2003 o sociálnom poistení v znení neskorších predpisov. Návrh zákona je pod tlačou 1054, návrh na jeho pridelenie na prerokovanie výborom je v rozhodnutí č. 1095. Dávam slovo pánovi poslancovi Tomášovi Valáškovi, aby návrh zákona uviedol. (Rokovanie o návrhu poslanca Národnej rady Slovenskej republiky Tomáša Valáška na vydanie zákona, ktorým sa mení a dopĺňa zákon č. 461/2003 Z. z. o sociálnom poistení v znení neskorších predpisov , tlač 1054.)
Kuffa, Štefan, poslanec NR SR (2013-09-20):
Ďakujem za slovo. Vážená pani predsedajúca, vážená pani predkladateľka, vážený pán spravodajca, dovoľte mi niekoľko slov povedať. Tú vinicu máme tu v rozprave druhýkrát. Ono tá vinica sa spomínala, bolo to v súvislosti, aj dnes paradoxne sa stretli akoby symbolicky tieto dva zákony, ten vyvlastňovací zákon a terajší zákon na ochranu viníc. V úvode chcem hneď povedať, že podporím tento zákon a vítam ho, lebo, tak ako to bolo v tej dôvodovej správe uvedené, to sú tie veľké mestá ako Stuttgart, Praha, Bratislava má ten svoj extravilán. A je to veľmi nádherné, keď to dopĺňa tú scenériu práve týmito vinicami. Ale to je taký silný paradox. Snažil sa tu pán kolega, aby ten pôvodný, vyvlastňovací zákon, ktorý sme schválili, sa teda zmenil, aby to nebol taký zásah do krajiny tak, že príde trebárs taký ten investor a on sa práve rozhodne, že bude stavať uprostred týchto viníc, lebo ja mám peniaze, ja vytvorím 300 pracovných miest a ma nebudú zaujímať nijaké vlastnícke práva. Ja som abstinentom, ale vínko má krásnu vôňu aj vzhľad a teším sa, že ho máme. Ak sa to víno naozaj s takou mierou užíva, tak je to dobré. Posledné dni sme toho boli svedkami, že trošku vína aj tej agresivity, aj toho všetkého, čo sa tuná stihlo zomlieť, asi tu bolo viac, tak to víno by sme si mali nechať kdesi na iné príležitosti. Nedá mi ešte nespomenúť, možno tak si dovolím to povedať, a to súvisí v podstate s tými dvomi zákonmi, to bolo také prorocké a biblické. Izraelský kráľ Achab sa pozrel z okna svojho paláca, zhliadol Nábotovu vinicu a zatúžil po nej. Patrilo mu celé kráľovstvo. A len takýto kúsok, malý kúsok vinice, to mu chýbalo ešte k tomu šťastiu. Štát nemôže byť tým a takým, aby sa tak správal a ani nijaký dravý investor, že ja sa pozriem kdesi z okna symbolického alebo z nejakého kopca, a tak priam krvilačne zatúžim po majetku kohosi druhého a pretlačím ťa silou peňazí. Darmo, že ty tu vinicu nechceš predať alebo ten pozemok nechceš predať. Jednoducho nemá hodnotu peňazí, ale má hodnotu mojich predkov, tak jednoducho ťa násilím vytlačím. Som rád, že je tu predkladaný návrh zákona, ktorý bude chrániť naše vinice a vinohrady. Ja ho veľmi rád s vďačnosťou podporím. Ďakujem za pozornosť.
Jurinová, Erika, poslankyňa NR SR (2017-10-11):
Tiež by som chcela požiadať všetkých poslancov, aby schválili pripomienky prezidenta, pretože sú správne, tak ako kolega Dostál povedal. Tieto pripomienky odstránia to najhoršie, čo v novele zákona bolo schválené. Takže len výzva: Schváľte, prosím vás, tie pripomienky prezidenta. Ale najlepšie by bolo, keby celú novelu poslanci, ktorí ju predkladajú, úplne stiahli.
Číž, Miroslav, podpredseda NR SR (2015-11-19):
S reakciou pani poslankyňa Vášáryová.
Hrušovský, Pavol, podpredseda NR SR (2011-05-18):
Ďakujem pekne. Nech sa páči, pán poslanec Ondruš nie je prítomný, rovnako ani nie pán poslanec Podmanický, preto udeľujem slovo poslednému prihlásenému poslancovi do rozpravy, ktorým je pán poslanec Madej. Nech sa páči, pán poslanec, máte slovo.
Kollár, Boris, predseda NR SR (2022-09-28):
Dobre, ďakujem za vysvetlenie. Teraz v rozprave vystúpi... Aha, pardon, ja som zabudol, prepáčte, tunák pán spravodajca sa prihlásil, tak, pán Pellegrini, musíte ešte vydržať. Ďakujem pekne. Nech sa páči, pán poslanec.
Bugár, Béla, podpredseda NR SR (2011-05-18):
Ďakujem. Dávam slovo spravodajcovi, ktorého určil navrhnutý gestorský výbor pre hospodárstvo, výstavbu a dopravu, poslancovi Lászlóovi Solymosovi. Nech sa páči.
P. Hrušovský, predseda NR SR: (2005-03-17):
G. Krajči, poslanec: Ďakujem pekne za slovo. Pán minister, ja by som povedal na úvod svoj názor, a potom aj otázočku. Myslím si, že robiť v jednom volebnom období toľko reforiem, ktoré dopadajú na občanov Slovenskej republiky, je neúnosné a myslím si, že tu sa vláda trošku prepočítala. Vy ste, samozrejme, súčasťou tej vlády a pripravujete reformu školstva. S tou teóriou tzv. odloženého bremena tiež nemôžem súhlasiť, pretože ten mladý človek, ktorý vstupuje do života a musí si platiť dnes sociálne poistenie, musí si platiť školné a ďalšie veci, hovoríte niečo o nulovej splátke, samozrejme, je to len odloženie tohto bremena. Ako dopadne mladý človek, ktorý po skončení vysokoškolského vzdelávania nenájde zamestnanie, bude mať problémy so splácaním práve týchto všetkých vecí, ktoré v dôsledku reformy na mladého človeka dopadajú. Toto sú vážene otázky, ktoré, myslím si, že nedokážete vyriešiť v týchto predkladaných reformách. Ďakujem.
Hrnčiar, Andrej, podpredseda NR SR (2016-10-12):
Otváram rozpravu. Do rozpravy som dostal písomné prihlášky, tri písomné prihlášky. Písomne sa prihlásili pán poslanec Beblavý, pán poslanec Simon a pani poslankyňa Kiššová. Nech sa páči, pán poslanec Beblavý.
Šeliga, Juraj, podpredseda NR SR (2021-03-17):
Pani poslankyňa Sulanová, s reakciou nech sa páči.
P. Hrušovský, predseda NR SR: (2004-10-26):
(Hlasovanie.) 139 prítomných, 136 za, 3 sa zdržali. Body zo spoločnej správy sme schválili. Ďalší návrh.
A. Belousovová, podpredsedníčka NR SR: (2008-06-19):
Teraz vás prosím, aby ste v limite 15 minút odpovedali na otázky adresované predsedovi vlády podľa vyžrebovaného poradia. Prvá otázka je od pána poslanca Stanislava Kubánka a znie: „Vážený pán premiér, začiatkom júna to bolo 88 rokov, čo bola podpísaná mierová zmluva s Maďarskom (tzv. Trianonská zmluva). Aký je jej odkaz pre súčasnosť?“ Nech sa páči, pán podpredseda vlády, odpovedajte a oznámte ukončenie odpovede.
P. Hrušovský, predseda NR SR: (2004-02-04):
(Hlasovanie.) 130 prítomných, 69 za návrh, 19 proti, 40 sa zdržalo, 2 nehlasovali. Návrh sme schválili. Poprosím teraz pani poslankyňu Beňovú a pani poslankyňu Plhákovú, aby netelefonovala v rokovacej sále. Pani poslankyňa, poprosím vás, pani predsedníčka, aby ste Národnej rade predložili návrh uznesenia k prerokúvanému návrhu vlády na vyslovenie súhlasu s Dohodou o účasti v Európskom hospodárskom priestore, ktorý prerokúvame ako tlač 489. Nech sa páči. M. Beňová, poslankyňa: Ďakujem veľmi pekne, pán predseda. Ctené kolegyne, vážení kolegovia, v rozprave k tomuto návrhu nikto nevystúpil a tak mi dovoľte, aby som predniesla návrh uznesenia Národnej rady Slovenskej republiky zo 4. januára 2004 k návrhu na vyslovenie súhlasu Národnej rady Slovenskej republiky s Dohodou o účasti v Európskom hospodárskom priestore, tlač 489. „Národná rada Slovenskej republiky vyslovuje súhlas s Dohodou o účasti v Európskom hospodárskom priestore a rozhoduje, že Dohoda o účasti v Európskom hospodárskom priestore je medzinárodná zmluva podľa čl. 7 ods. 5 Ústavy Slovenskej republiky a má prednosť pred zákonmi“.
P. Hrušovský, predseda NR SR: (2005-12-14):
J. Gajdoš, predseda Úradu pre dohľad nad zdravotnou starostlivosťou SR: Chcem len podotknúť k personálnej problematike svoj názor. Treba úprimne povedať, že v organizačnej štruktúre úradu je 250 zamestnancov súdno-lekárskych a patologicko-anatomických pracovísk, ktoré prešli z organizačnej štruktúry zdravotníckych zariadení a ktorých financovanie v minulosti a finančné toky na úrovni týchto inštitúcií neboli jasne kalkulované. Tým, že sa dostali do kompetencie úradu, všetky toky sú jasné a prehľadné. Konkrétne číslo týkajúce sa zamestnancov úradu, na ústredí je v súčasnosti 109 zamestnancov a na pobočkách je 110 zamestnancov. Ďakujem.
Šimečka, Michal, podpredseda NR SR (2023-12-15):
To bol efektný záver. Pani poslankyňa Kalmárová.
Kollár, Jozef, poslanec NR SR (2015-10-06):
Ďakujem pekne za slovo. Vážený pán predseda, dajte, prosím, hlasovať o tom, že Národná rada prerokuje predmetný návrh v druhom čítaní.
Hrnčiar, Andrej, podpredseda NR SR (2016-04-20):
Pán poslanec Krajniak.
Lubyová, Martina, ministerka školstva, vedy, výskumu a športu SR (2018-06-14):
Ďakujem pekne. Vážený pán predsedajúci, vážené panie poslankyne, vážení páni poslanci, dobrý deň. Predkladám vám na rokovanie návrh zákona, ktorým sa mení a dopĺňa zákon č. 61/2015 Z. z. o odbornom vzdelávaní a príprave a o zmene a doplnení niektorých zákonov a ktorým sa menia a dopĺňajú niektoré zákony. Základným princípom tejto pripravovanej vládnej novely je zvýšenie motivácie vstupu škôl a zamestnávateľov do systému duálneho vzdelávania. Robí sa to prostredníctvom zrušenia krátenia normatívu v strednej odbornej škole zapojenej do duálneho vzdelávania, ktorý doteraz bránil alebo demotivoval stredné odborné školy, aby otvárali duálne triedy. Zároveň sa to robí prostredníctvom zníženia administratívnej záťaže pri overovaní spôsobilosti zamestnávateľa poskytovať praktické vyučovanie v systéme duálneho vzdelávania, ktorý bol doteraz vnímaný ako v praxi ako príliš byrokratický a ďalej sa zavádza významné motivačné opatrenie pre zamestnávateľov, aby vstupovali do takéhoto praktického vyučovania. A to prostredníctvom zavedenia priamych platieb na zabezpečenie praktického vyučovania v systéme duálneho vzdelávania, a to v sume tisíc euro pre malý podnik alebo stredný podnik a v sume sedemsto euro pre zamestnávateľa, ktorý počas školského roka poskytol žiakovi praktické vyučovanie v rozsahu nad 400 hodín, a v sume tristo eur pre zamestnávateľa, ktorý poskytol žiakovi praktické vyučovanie v rozsahu 200 až 400 hodín. Ďalej upravujeme spôsob určovania podielu praktického vyučovania žiaka, pričom pomer teoretického a praktického vyučovania bude určovať príslušný štátny vzdelávací program. Ďalej určujeme plán výkonov, určovanie plánu výkonov sa presúva z výkonu samosprávy na prenesený výkon štátnej správy, čím sa presúva z politickej roviny do roviny odbornej. Toto opatrenie nesúvisí priamo s duálnym vzdelávaním, súvisí s plánmi výkonov stredného odborného školstva, ktoré potrebujeme zoptimalizovať a priblížiť bližšie potrebám trhu práce. Ďalej sa zavádza pozícia hlavného inštruktora, ktorý vykonáva praktické vyučovanie žiakov v systéme duálneho vzdelávania, aj úlohy súvisiace s koordinovaním praktického vyučovania na pracovisku praktického vyučovania. Ďalej spresňujeme učebnú zmluvu a prispôsobujeme ju potrebám praxe, aby bola možnosť flexibilnejšieho prístupu k vyučovaniu na pracoviskách. A na záver ustanovujeme možnosť získať označenie podniková škola, ktorá bude so zreteľom na osobitosť takejto strednej školy vyňatá z procesu určovania počtu žiakov prvého ročníka stredných škôl samosprávnym krajom a teda dáva väčšiu flexibilitu zamestnávateľom, aby si organizovali duál priamo u seba na pracoviskách. Vážené panie poslankyne, vážení páni poslanci, ďakujem za vašu pozornosť a dovoľujem si vás požiadať o prerokovanie materiálu. Ďakujem, pán predsedajúci, skončila som s úvodným slovom.